b"\n_START_ARTICLE_\nCisalpinska republika\n_START_SECTION_\nNastanek\n_START_PARAGRAPH_\nPo bitki pri Lodiju v maju 1796 je francoski general Napoleon Bonaparte ustanovil dve dr\xc5\xbeavi, Cispadansko republiko ju\xc5\xbeno in Transpadansko republiko severno od reke Pad. Te dve sta se dne 29. junija 1797 skupaj s pokrajino Novaro zdru\xc5\xbeili v enotno Cisalpinsko republiko z Milanom kot glavnim mestom. Avstrija je potrdila novo politi\xc4\x8dno tvorbo s podpisom campoformijskega mirovnega sporazuma 17. oktobra istega leta v zameno za pridobitev dela ozemlja ukinjene Bene\xc5\xa1ke republike.\n_START_SECTION_\nObseg\n_START_PARAGRAPH_\nCisalpinska republika je bila sestavljena iz nekdanjega Milanskega vojvodstva, delov Bene\xc5\xa1ke republike zahodno od reke Adi\xc5\xbee, Modenskega vojvodstva, dela Pape\xc5\xa1ke dr\xc5\xbeave in pokrajine Novare. Republika je obsegala povr\xc5\xa1ino ve\xc4\x8d kot 42.500 kv. kilometrov in imela ve\xc4\x8d kot 3 milijone prebivalstva. Njeno gospodarstvo je temeljilo na poljedelstvu in \xc5\xbeivinoreji, z nekaj manj\xc5\xa1e industrije, v glavnem sviloprejstva._NEWLINE_Nova vlada si je zadala cilj zdru\xc5\xbeiti vse italijansko ozemlje v enotno dr\xc5\xbeavo, zaradi \xc4\x8desar je pri\xc5\xa1lo do trenja s Helvetsko republiko (sedanjo \xc5\xa0vico). Tako je republika zasedla podro\xc4\x8dje Campione d'Italia. Valtellina se je z uporom proti Graub\xc3\xbcndnu pridru\xc5\xbeila republiki, medtem ko je poskus zasedbe Lugana propadel.\n_START_SECTION_\nPoliti\xc4\x8dna razdelitev\n_START_PARAGRAPH_\nUstanove nove republike so bile zelo podobne francoskim. Ozemlje je bilo porazdeljeno na departmaje, ki so volili mirovne sodnike, magistrate in elektorje. Zadnji so volili dva zbora: Seniori (Stari) in Giuniori (Mladi). Prvi zbor je potrjeval zakone in spremembe k ustavi, drugi pa jih je predlagal._NEWLINE_Direktorij je vklju\xc4\x8devalo pet ministrov in je predstavljalo izvr\xc5\xa1no oblast; glavno mo\xc4\x8d je imel vsekakor poveljnik francoskih voja\xc5\xa1kih enot._NEWLINE_Nova ustava, navdahnjena s francosko, je bila razgla\xc5\xa1ena 7. julija 1797._NEWLINE_11. maja 1798 je republika sprejela za svojo zastavo kvadratno trikoloro.\n_START_SECTION_\nSporazum o zavezni\xc5\xa1tvu\n_START_PARAGRAPH_\nCisalpinska republika je sicer bila neodvisna dr\xc5\xbeava, vendar je bila z zavezni\xc5\xa1kim sporazumom u\xc4\x8dinkovito podvr\xc5\xbeena Franciji. Direktorij je sporazum poslal Mlaj\xc5\xa1emu zboru v odobritev, ki ni sogla\xc5\xa1al s pogoji, na koncu pa ga je pod prisilo francoskega generala Berthiera vendarle sprejel. Starej\xc5\xa1i zbor je temu kljuboval z razlogom, da nova dr\xc5\xbeava nima denarja za zahtevane pogoje. Berthier je grozil z voja\xc5\xa1ko vlado, vendar je bil zamenjan z generalom Brunejem. Ta je po zamenjavi nekaterih \xc4\x8dlanov obeh zborov dosegel podpis sporazuma, ki se je zgodil 8. junija 1798. Tako so Francozi imeli dejanski nadzor nad lokalnimi oblastmi, katerim so pustili 25,000 vojakov, pla\xc4\x8danih s strani republike. Cisalpinci so prav tako oblikovali vojsko 35,000 ljudi za sodelovanje pri francoskih bojnih pohodih.\n_START_SECTION_\nDruga republika\n_START_PARAGRAPH_\nPo francoskem porazu proti Drugi koaliciji avgusta 1799 so republiko za\xc4\x8dasno okupirale avstrijske sile. Le-te so se morale umakniti iz dr\xc5\xbeave 2. junija 1800, po zmagi Napoleona v bitki pri Marengu, republika pa je bila obnovljena 9. februarja 1801, po lun\xc3\xa9villskem mirovnem sporazumu. Njeno ozemlje se je \xc5\xa1e raz\xc5\xa1irilo na ra\xc4\x8dun dela Bene\xc4\x8dije in Pape\xc5\xa1ke dr\xc5\xbeave. Januarja 1802 se je Cisalpinska republika preimenovala v Italijansko republiko, kasnej\xc5\xa1e Italijansko kraljestvo (1805 - 1814)."